कालाइगांव , मार्च 14 : साननि समावनो उदालगुरि जिल्लानि सिङाव थानाय कालाइगांव आव सासे सीआरपीएफ रौनिया हान्जानि सोद्रोमानिफ्राय रां खावनानै लाना खारनाया ओनसोलनि सुबुंफोरनि गेजेराव सोमोनांहोदों आरो गिखांनाय लाबोदों । खौरां मोन्नाय बादिब्ला उदालगुरि जिल्लानि कालाइगांव टाउननि बिखायाव , रमेन देखा ( 31 ) मुंनि सासे सीआरपीएफनि सोद्रोमानिफ्राय 3 लाख रां दोन्नाय जलंगाखौ सिखावआ लानानै खारो । रां खावजानाय आरो बिथांनि बिसिआ मंगलदै आव थानाय स्तेट बेंक ऑव इंन्डीया ( एसबिआइ ) निफ्राय कालाइगांव ओनसोलाव थानाय न' फार्से गिदिंलांगासिनो दंमोन । बिथांमोनहा बायदि मुवा - बेसाद बायनो थाखाय बाइक गारिखौ दोन्थ'नानै थांनाय समाव गुबुन बाइक गारिजों फैनाय सानै लाइमोन सुबुंफोरा बिथांनि गारिआव थानाय बाक्सुखौ एरखावनानै 3 लाख रांनि जलंगाखौ लानानै हरखाबै खारलाङो । रां खावजानाय सीआरपीएफ रमेन देखा बिथांआ कालाइगांव पुलिस थानाय गिबि खौरां एबा FIR होयो । पुलिस बिफानाव सिखाव खावनायनि खौरांखौ मोन्नानै दायनिगिरिखौ हमनो थाखाय संदानो । 
कालाइगांव आव सीआरपीएफनि सोद्रोमानिफ्राय 3 लाख रां लानानै खारदों